Lewens net so belangrik soos ekonomie, sê Cyril | Netwerk24
Deur Eugenie Gregan 07 April 2020 17:54
"Natuurlik raak dit die ekonomie negatief, maar dis belangrik om lewens te red. Ons mense se lewens maak saak," het die president Dinsdag gesê op sy besoek aan die hoofkwartier in Johannesburg van die sentrale bevelsentrum oor watersake in Suid-Afrika.
"Ons het oral waterrade van munisipaliteite wat water aan inwoners verskaf. Ons het ook besproeiingsrade wat meesal vir die plaasgemeenskappe is. Ons sal nou alle water in die land sentraal beheer. Ons sal dit herlei na waar dit die meeste nodig is," het Sisulu gesê.
Pres. Cyril Ramaphosa se temperatuur word gemeet met sy aankoms by die sentrale bevelsentrum vir water in die land by Rand Water in Johannesburg. Foto: Felix Dlangamandla
Ramaphosa het die projek om die beheer oor water te sentraliseer "wêreldklas" genoem en sê sowat 400 000 watertenks is bekom.
"Een van die beste maniere om die verspreiding van die koronavirus te keer, buiten om 'n gesonde afstand te handhaaf, is om op persoonlike higiëne te fokus.
"Ons moedig mense aan om hul hande ten minste 20 sekondes lank met water en seep te was. Baie van ons mense sê hulle het nie toegang tot water nie, daarom gaan daar met dié massiewe projek watertenks oor die land heen versprei word," sê hy.
Pres. Cyril Ramaphosa en Lindiwe Sisulu, minister van water, sanitasie en menslike nedersettings, demonstreer die elmboog-groet by die sentrale bevelsentrum vir water by Rand Water in Johannesburg. Foto: Felix Dlangamandla
Die president het Dinsdag met die projek se rolspelers in al die provinsies gepraat en sê selfs die mees afgeleë gebiede sal toegang tot watertenks hê.
"Covid-19 is 'n pandemie wat ons nie in ons lewens nodig het nie, maar dit het ons as 'n land die geleentheid gegee om op 'n ander manier te werk te gaan om na ons mense uit te reik en die belangrikste hulpbron te lewer," sê Ramaphosa.
Hoewel die meeste Suid-Afrikaners die staat van inperking se regulasies nakom, is daar groepe mense wat aangaan asof die virus nie bestaan nie.
"Dit is 'n ernstige siekte wat 'n impak op mense oor die wêreld heen het. Suid-Afrikaners moet dit ernstig opneem. Ek kan wel sê indien ons Suid-Afrika nie ingeperk het nie, sou ons infeksiekoers sonder twyfel baie hoër gewees het. Die inperking is vir alle doeleindes die belangrikste maatstaf wat ons kan gebruik om lewens te red en die verspreiding van die virus te keer."
Ramaphosa sê ander lande het ook nou begrip vir die doeltreffendheid van inperking.
Volgens die president is sy grootste uitdaging, buiten om die verspreiding van die virus te keer en sterftes te voorkom, om na die land se ekonomie om te sien.
Pres. Cyril Ramaphosa het Dinsdag met verskeie rolspelers by die sentrale bevelsentrum vir water in Johannesburg vergader. Hy word hier rondgewys in die sentrum. Foto: Felix Dlangamandla
* Minister ontbied ná foto van middagete
Die president het ook onderneem om Stella Ndabeni-Abrahams, minister van kommunikasie, te ontbied nadat 'n foto aan die lig gekom het waar sy glo tydens die inperking middagete saam met vriende geniet.
"Ek het die foto gesien en ek het gevra dat sy my kom sien sodat ons 'n gesprek kan hê oor die impak van sulke foto's op dit wat ons probeer doen. Ons probeer 'n duidelike boodskap stuur dat mense by die huis moet bly," sê Ramaphosa.
"As jy by iemand besoek aflê, moet dit werkverwant wees. Soos híérdie besoek, ek is hier vir werk, maar hierna gaan ek huis toe. Ek gaan nie na my suster of 'n ander familielid toe nie. Dit is wat die inperking van ons vereis."